Aguesti quate bandits formauen per eri solets ua sòrta de Proteo que serpejaue ath trauèrs dera policia e sajaue de desliurar-se des guardades indiscretes de Vidocq “jos desparièra forma, arbe, ahlama o hònt”; en tot prestar-se mutuauments eth nòm e es amagatòris, amagant-se ena sua pròpia ombra; auent caishes de secret, e asils es uns entàs auti; en tot des.her-se des sues personalitats coma un se des.hè d’un nas postís en un balh de masques; simplificant-se a viatges enquiath punt de non èster qu’un de solet; multiplicant-se en d’autes escadences enquiath punt de qué eth madeish Coco-Lacour les cuelhie per ua torba.